Imtella' April 3, 2021 Rapport: Daphne Cassar Kull festa għandha l-ħelu tagħha. L-istess l-Għid, bil-figolli jibqgħu fost l-aktar popolari u mfittxija minkejja l-kompetizzjoni minn ħlewwiet oħra. L-ingredjenti huma bażiċi iżda l-metodu, il-forom u t-tiżjin ivarja ħafna. Bħal ħafna mill-ħelu tradizzjonali, l-għeruq tal-figolli aktarx li huma Sqallin. Huma ħafna dawk li din is-sena, forsi għax kellhom ftit tal-ħin aktar fuq idejhom minħabba l-COVID-19, għamlu l-figolli huma fil-kċina tad-dar tagħhom. Alternattiva huma d-dulċiera professjonali. Żorna dolċerija fejn kien qed isir it-tiżjin tal-figolli qabel ma jiġu ppreżentati lill-konsumaturi. Pawlu Borg Bonaci spjega li r-riċetta hi bażika ħafna bl-użu tal-lewż, zokkor, dqiq u ilma iżda m'hemmx metodu wieħed kif tħejjihom. "Anki l-mod kif jingħalqu hemm min l-ewwel jagħmel il-qiegħ, jitfa' l-mili u mbagħad jagħmel il-wiċċ. Hemm min jagħmel ballun bil-lewż ġewwa u imbagħad jinfetaħ, hemm min jirroljah, jiġifieri lanqas metodu eżatt ma għandna li nistgħu ngħidu dan huwa l-metodu kif suppost isir, x'aktarx kulħadd jadatta għall-affarijiet li għandu għad-dispożizzjoni f'idejh u għat-tradizzjoni forsi jkun tgħallem mingħand ommu, fil-każ tagħna aħna tgħallimna mingħand in-nanniet tagħna." Jgħid li l-gosti tat-togħma tvarja minn persuna għal oħra. "Hawn min jimliha biċ-ċikkulata u hawn min jiksiha biċ-ċikkulata, hawn min qed jimliha bil-pistacchio, hawn min jagħmillha l-marzipan fil-wiċċ, hawn min jiksiha bin-naspli, kulħadd għandu r-riċetta tiegħu." L-istess il-forom. Fl-imgħoddi kienu jkunu assoċjati l-aktar mal-festa tal-Għid u għalhekk il-ħaruf. Illum il-ġurnata jvarjaw ħafna bħal qlub u annimali. "Xorta x'aktarx ħafna min-nies jagħżlu wkoll li jkollhom ir-rabtiet tal-forom tagħhom marbutin mal-forom tradizzjonali Maltin anki t-tip kif inżejnuhom, ħafna mill-patterns li jintużaw huma patterns Mediterranji." Il-figolli baqgħu popolari u mfittxija tant li wħud ma jistennewx sal-Għid il-Kbir u jduquhom saħansitra qabel!